b'\n_START_ARTICLE_\nKarlo Lovri\xc4\x87\n_START_PARAGRAPH_\nFra Karlo Lovri\xc4\x87 (Uzari\xc4\x87i, 2. prosinca 1941.) je hrvatski franjevac poznat po pastoralnom radu i organiziranju hrvatskih katoli\xc4\x8dkih misija diljem \xc5\xa0vicarske.\n_START_SECTION_\n\xc5\xbdivotopisi\n_START_PARAGRAPH_\nRodio se je 1941. u Uzari\xc4\x87ima. U rodnom je mjestu i\xc5\xa1ao u pu\xc4\x8dku \xc5\xa1kolu. Na \xc5\xa0irokom je Brijegu zavr\xc5\xa1io ni\xc5\xbeu gimnaziju. 1957. je oti\xc5\xa1ao u sjemeni\xc5\xa1te. Klasi\xc4\x8dnu gimnaziju poha\xc4\x91ao je u dva grada. Prvo u Sinju, a nastavio i maturirao kod isusovaca u Dubrovniku. Poslije \xc5\xa1kole odslu\xc5\xbeio je obvezni vojni rok i u\xc5\xa1ao u franjeva\xc4\x8dki novicijat na Humcu 1963. godine. Na studij je po\xc5\xa1ao u Visoko gdje je studirao filozofiju i bogoslovlje. Studij je nastavio u Sarajevu, a zavr\xc5\xa1io u Njema\xc4\x8dkoj, u K\xc3\xb6nigsteinu i T. kod Frankfurta na Majni. Ondje je primio sve\xc4\x87eni\xc4\x8dki red 1968. godine. Sljede\xc4\x87e tri godine bio je duhovnim pomo\xc4\x87nikom na Humcu kod Ljubu\xc5\xa1kog. Od kolovoza prolje\xc4\x87arske 1971. do kraja godine boravio je u Hrvatskoj katoli\xc4\x8dkoj misiji u Z\xc3\xbcrichu. Poslije toga oti\xc5\xa1ao u St. Gallen, gdje je 1972. osnovao i vodio KHM. Listopada 1980. vratio se je na \xc5\xa0iroki Brijeg gdje je bio \xc5\xbeupnikom do 1982. godine. Poslije toga opet se je vratio u \xc5\xa0vicarsku gdje je boravio sve do pretkraj 1988. godine. Ondje je osnovao jo\xc5\xa1 jednu hrvatsku katoli\xc4\x8dku misiju, u Lausannei, \xc4\x8diji je bio prvi voditelj. Od tad pa sve do kraja sije\xc4\x8dnja 2005. vodio je z\xc3\xbcri\xc5\xa1ku hrvatsku katoli\xc4\x8dku misiju. Poslije toga vratio se u rodni kraj gdje je od svibnja 2005. duhovni pomo\xc4\x87nik u Me\xc4\x91ugorju. U pastoralu je proveo vi\xc5\xa1e od \xc4\x8detrdeset godina, od \xc4\x8dega 32 godine u \xc5\xa0vicarskoj, rade\xc4\x87i s iseljenim Hrvatima, uglavnom mla\xc4\x91e dobi. Pastoralom posje\xc4\x87ivanja starih i bolesnih bavi se odnedavno i s time je zapo\xc4\x8deo u Me\xc4\x91ugorju._NEWLINE_Od 1989. do 2001. godine obna\xc5\xa1ao je slu\xc5\xbebu nacionalnog delegata za Hrvatske katoli\xc4\x8dke misije u \xc5\xa0vicarskoj. Bio je provincijski delegat od 1999. do 2001. godine.\n_START_SECTION_\nNagrade\n_START_PARAGRAPH_\nOdlikovan je Redom Danice hrvatske s likom Antuna Radi\xc4\x87a (1995.).'